**Előterjesztés**

**A Litéri Közös Önkormányzati Hivatalnál foglalkoztatott köztisztviselők   
illetménykiegészítéséről szóló rendelet megtárgyalása**

**Tisztelt Képviselő-testület!**

A közszolgálati tisztviselőkről szóló 2011. évi CXCIX. törvény 234. § (3)-(4) bekezdése értelmében egy évre lehet megállapítani a köztisztviselők illetménykiegészítését.

E rendelkezésnek eleget téve alkotta meg a két képviselő-testület a jelenleg hatályban lévő önkormányzati rendeleteket.

Az illetménykiegészítések mértékében a 2021-es évhez képest nincs változás: ez a megyei és megyei jogú városnál legfeljebb 40 %, a községi önkormányzatnál mind a felsőfokú iskolai végzettségű köztisztviselők, mind a középiskolai végzettségű köztisztviselők esetében a köztisztviselő alapilletményének legfeljebb 20 %-a lehet.

A jelenleg hatályos szabályozás szerint az illetménykiegészítés mértéke a felsőfokú iskolai végzettségű köztisztviselők esetében a köztisztviselő alapilletményének 10%-a, míg az illetménykiegészítés mértéke a középfokú iskolai végzettségű köztisztviselők esetében a köztisztviselő alapilletményének 20%-a.

Mindenki számára ismert tény, hogy a közszféra fizetései hosszú évek óta nem emelkedtek, a köztisztviselői illetményalap továbbra is a 2008. évi szinten maradt, ezáltal egyre nehezebb a hivatali dolgozókat megtartani, illetve a megüresedett álláshelyeket betölteni.

Fentiek alapján kérem, hogy az illetménykiegészítés mértékét a 2022. évre is a 2021. évben biztosítottak szerint állapítsa meg a képviselő-testület.

Litér, 2021. november 18.

Bencze Éva

jegyző

**Litér Község Önkormányzat Képviselő-testületének**

**…./2021. (XI…...) önkormányzati rendelete**

**a Litéri Közös Önkormányzati Hivatalnál foglalkoztatott**

**köztisztviselők illetménykiegészítéséről**

Litér Község Önkormányzatának Képviselő-a közszolgálati tisztviselőkről szóló 2011. évi CXCIX. törvény 234. § (3), (4) (6) bekezdéseiben kapott felhatalmazás alapján, az Alaptörvény 32. cikk a) pontjában meghatározott feladatkörében eljárva a következőket rendeli el:

**1. §** Litér Község Önkormányzatának Képviselő-testülete a Litéri Közös Önkormányzati Hivatalnál foglalkoztatott köztisztviselők részére a 2022. évre illetménykiegészítést állapít meg.

**2. §** (1) Az illetménykiegészítés mértéke a felsőfokú iskolai végzettségű köztisztviselők esetében a köztisztviselő alapilletményének 10%-a.

(2) Az illetménykiegészítés mértéke a középfokú iskolai végzettségű köztisztviselők esetében a köztisztviselő alapilletményének 20%-a.

**3.§** E rendelet 2022. január 1. napján lép hatályba, és 2022. december 31. napján hatályát veszti.

Varga Mihály Bencze Éva

polgármester jegyző

**Litér Község Önkormányzat Képviselő-testületének**

**a Litéri Közös Önkormányzati Hivatalnál foglalkoztatott**

**köztisztviselők illetménykiegészítéséről szóló**

**…./2021. (XI…...) önkormányzati rendelet**

**indoklása és hatástanulmány**

**ÁLTALÁNOS INDOKLÁS**

A közszolgálati tisztviselőkről szóló 2011. évi CXCIX. törvény 234. § (3), (4), (6) bekezdéseiben kapott felhatalmazás alapján Litér Község Önkormányzata illetménykiegészítést állapított meg a Litéri Közös Önkormányzati Hivatalnál dolgozó köztisztviselők részére.

A Litéri Közös Önkormányzati Hivatalnál dolgozó köztisztviselők illetménye elmarad az állami tisztviselői illetménytől, valamint a vállalkozói környezettől.

Litér Község Önkormányzata a közszolgálati tisztviselőkről szóló 2011. évi CXCIX. törvény 234. § (3), (4), (6) bekezdéseiben biztosított felhatalmazással élve úgy döntött, hogy a Közös Hivatal dolgozóinak a közszolgálati pályán tartása érdekében mind a felsőfokú végzettséggel rendelkező, mind pedig a középfokú végzettséggel rendelkező dolgozók részére illetménykiegészítést biztosít.

**HATÁSTANULMÁNY**

1. **A rendelet társadalmi, gazdasági, költségvetési hatásai**

A rendelet az előző évhez képest a közös hivatal önkormányzatai számára nem jelent jelentős többletköltséget. Az apparátus engedélyezett létszáma 11 fő, amely nem változott.

1. **Környezeti és egészségi következmények**

A rendeletben foglaltaknak közvetlen környezeti és egészségi hatásai nincsenek. **Adminisztratív terheket befolyásoló hatásai**

A rendelet alkalmazása az adminisztratív terheket nem befolyásolja, a rendeletben foglaltak a közös hivatal részére többlet adminisztratív terhet nem jelent.

1. **A rendelet megalkotásának szükségessége, a rendeletalkotás elmaradásának várható következményei**

A törvényi szabályozás változása miatt az illetménykiegészítést tárgyévre kell megállapítani, azaz évente döntés kell hozni e tárgyban. A közszolgálati tisztviselőkről szóló 2011. évi CXCIX. törvény rendelkezéseire figyelemmel szükséges a rendeleti szintű szabályozás az illetménykiegészítések meghatározásának vonatkozásában.

1. **A rendelet alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges feltételek rendelkezésre állnak az önkormányzatoknál.